Pranešimas žiniasklaidai

2025-01-30

**Šiauliečių laukia dar didesnis sveikatos priežiūros paslaugų pasirinkimas: „Kardiolitos klinikos“ duris atvėrė naujose patalpose**

**Sausio mėn. Šiaulių „Kardiolitos klinikos“ persikėlė į naujas, modernias ir erdvias patalpas Gardino g. 3. Nuo šiol čia teikiamas dar platesnis paslaugų spektras – nuo konsultacijų su vienais geriausių Lietuvos kardiologų, neurologų, gastroenterologų, šeimos gydytojų iki radiologijos tyrimų, reabilitacijos bei odontologijos paslaugų. Šiuolaikiškos, patogiai suplanuotos patalpos ne tik užtikrina jaukią aplinką pacientams, bet ir palengvina gydytojų darbą.**

„Per daugelį metų Šiauliuose užaugome ir pelnėme pacientų bei gydytojų pasitikėjimą. Tačiau mūsų galimybes plėsti paslaugas ribojo ankstesnės patalpos. Džiaugiamės galėdami persikelti į naują, visus mūsų poreikius atitinkantį pastatą, leidžiantį pasiūlyti dar daugiau paslaugų, kurios iki šiol buvo prieinamos tik didžiausių šalies miestų – Vilniaus, Kauno ar Klaipėdos – gyventojams“, – sako Laura Penikienė, „Kardiolitos klinikų“ vykdančioji direktorė daugiaprofilinėms klinikoms.

Klinikai įsikūrus naujose patalpose teikiamos šeimos medicinos, įvairių sričių gydytojų specialistų, odontologijos bei reabilitacijos paslaugos. Pacientai taip pat gali užsiregistruoti rentgeno, magnetinio rezonanso tomografijos (MRT) bei kompiuterinės tomografijos tyrimams (KT), kurie atliekami naudojant naują ir pažangią įrangą. Vienas didžiausių privalumų – daugumą instrumentinių ir laboratorinių tyrimų galima atlikti tą pačią dieną, taip užtikrinant greitesnę diagnostiką ir patogumą pacientams.

„Klinikoje įdiegtos vienos moderniausių radiologinių technologijų – 3 teslų galios MRT aparatas bei kompiuterinis tomografas su papildoma kardiologinių specifinių matavimų programa. Endoskopinių tyrimų metu naudojame pažangią ir itin tikslią skaitmeninę videosistemą, leidžiančią gydytojams aptikti ir diagnozuoti ligas ankstyvose stadijose. Tuo tarpu reabilitacijos paslaugoms atvykę pacientai gali naudotis modernia fizioterapijos įranga, užtikrinančia greitesnį atsistatymą procedūrų metu“, – teigia L. Penikienė.

**Vieni geriausių gydytojų Lietuvoje**

Naujose patalpose įsikūrusiose Šiaulių „Kardiolitos klinikose“ pacientus konsultuoja didelę patirtį sukaupę sveikatos priežiūros profesionalai, kurie nuolat tobulina savo žinias kursuose, konferencijose ir seminaruose. Dalis gydytojų specialistų jau pažįstami šiauliečiams, o likusią komandos dalį sudaro kas mėnesį į kliniką konsultuoti atvykstantys profesoriai, docentai, mokslų daktarai iš Vilniaus ir Kauno „Kardiolitos klinikų“ bei didžiųjų universitetinių klinikų.

„Mūsų klinikose dirba vieni geriausių specialistų Lietuvoje – gydytojai kardiologai, neurologai, gastroenterologai, ginekologai, dermatologai, oftalmologai ir kiti. Kartu turime galimybę į Šiaulius pakviesti kitose mūsų įmonių grupės klinikose dirbančius savo srities ekspertinę nuomonę formuojančius specialistus. Todėl Šiaulių miesto ir rajono gyventojams nebereikės vykti į Vilnių ar Kauną, kad gautų reikiamas konsultacijas ir gydymo paslaugas“, – teigia „Kardiolitos klinikų“ vykdančioji direktorė daugiaprofilinėms klinikoms.

Ateityje Šiaulių „Kardiolitos klinikose“ planuojama dar didesnė teikiamų paslaugų ir specialistų komandos plėtra, siekiant suteikti visapusiškas sveikatos priežiūros paslaugas šiauliečiams ir aplinkinių miestelių gyventojams.

**Dėmesio centre – pacientas**

Anot L. Penikienės, atnaujinant „Kardiolitos klinikas“, didžiausias dėmesys buvo skiriamas pacientų poreikiams – siekta užtikrinti, kad jie galėtų greitai ir patogiai gauti atsakymus į rūpimus sveikatos klausimus.

„Moderniame dviejų aukštų pastate išdėstyti gydytojų ir procedūriniai kabinetai atitinka visus patogumo ir saugumo kriterijus. Siekėme, kad klinikos erdvės būtų maksimaliai pritaikytos tiek pacientų, tiek ir gydytojų poreikiams, todėl jos yra šviesios, erdvios ir modernios. Pacientams jose bus dar patogiau atvykus vizitui pas gydytoją ar tyrimams, o gydytojams – rūpintis tiek esamais, tiek naujais pacientais. Operatyviai gaunami tyrimų rezultatai padės sutaupyti nemažai tiek personalo, tiek pacientų laiko“, – dalinasi L. Penikienė.

Ji pratęsia, kad kvalifikuoti gydytojai pacientą lydi per visą diagnostikos ir gydymo procesą – nuo šeimos gydytojo konsultacijos iki sudėtingų tyrimų, tokių kaip kraujo analizė ar magnetinis rezonansas, padeda jam registruotis pas specialistus ir, jei reikia, nukreipia į kituose miestuose teikiamas paslaugas, pavyzdžiui, chirurgiją.

„Yra paslaugų, kurios Šiaulių gyventojams vis dar sunkiai prieinamos arba laukti jų tenka gana ilgai. „Kardiolitos klinikų“ tikslas yra nuolat gerinti tiek diagnostikos, tiek konsultacijų ir gydymo paslaugų, tiek – reabilitacijos prieinamumą“, – pabrėžia L. Penikienė.

*„Kardiolitos klinikoms“ priklauso 6 klinikos Vilniuje, Kaune, Klaipėdoje, Šiauliuose ir Utenoje, kuriose dirba apie 700 aukščiausios kvalifikacijos gydytojų. Klinikos teikia 45 medicinos sričių paslaugas tiek Lietuvos, tiek iš užsienio šalių atvykstantiems klientams. Naujausios „Kardiolitos klinikų“ užsakymu „Spinter research“ 2024 m. gruodį atliktos apklausos duomenimis, „Kardiolitos klinikos“ yra žinomiausios iš visų privačių gydymo įstaigų Lietuvoje.*